Document ID: 32013R1321

KOMISJONI RAKENDUSMÄÄRUS (EL) nr 1321/2013,
10. detsember 2013,
millega kehtestatakse loetelu lubatud suitsutuspreparaatidest-esmatoodetest, mida kasutatakse sellisel kujul toidus või selle pinnal ja/või esmatoodetest saadud suitsutuspreparaatide valmistamiseks
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 10. novembri 2003. aasta määrust (EÜ) nr 2065/2003 toidus või toidu pinnal kasutatavate või kasutamiseks mõeldud suitsutuspreparaatide kohta, (1) eelkõige selle artiklit 6,
ning arvestades järgmist:
(1)
Määruse (EÜ) nr 2065/2003 artikli 10 lõikega 2 on ette nähtud lubatud suitsutuspreparaatide-esmatoodete (edaspidi „esmatooted”) liidu loetelu esialgne kehtestamine. Kõnealuse loetelu koostamise aluseks on asjakohaste esmatoodete lubamise taotlused, mille on esitanud ettevõtjad, ja Euroopa Toiduohutusameti (edaspidi „amet”) arvamused.
(2)
16. juuniks 2005 esitati ametile 14 määruse (EÜ) nr 2065/2003 artikli 10 kohast kehtivat loataotlust. Kolm taotlust on tagasi võetud. Seega on amet hinnanud kokku 11 esmatoodet. Üks hinnatud taotlus on tagasi võetud pärast hindamise lõppu.
(3)
Määruse (EÜ) nr 2065/2003 artikli 4 lõike 1 kohaselt võidakse suitsutuspreparaatide lubadele kehtestada kasutamise eritingimused ning kõnealuse määruse artikli 9 lõike 3 kohaselt peaks antud lubade kehtivusaeg olema 10 aastat ning neid on võimalik pikendada kooskõlas artikliga 12.
(4)
Esmatooteid ja esmatoodetest saadud suitsutuspreparaate kasutatakse toidus või selle pinnal toidule suitsuse maitse andmiseks või muu lõhna ja maitse täiendamiseks ilma suitsu lõhna ja maitset andmata. Neid kasutatakse ka liha-, kala- ja piimatoodete suitsutamiseks. Rijksinstituut voor Volksgezondheid en Milieu (RIVM) (2) tehtud täpsustatud kokkupuuteuuring näitab, et sõltumata kokkupuute arvutamiseks kasutatud meetodist põhjustavad rohket tarbimist peamiselt toiduained, mida on varem traditsiooniliselt suitsutatud, nt kuumtöödeldud suitsuvorst ja peekon. Toidugrupid, mis ei ole traditsiooniliselt suitsutatud, näiteks kartulikrõpsud, supid ja kastmed, ei mõjuta märkimisväärselt kokkupuudet. Arvestades, et esmatooteid toodetakse suitsust, mis läbib fraktsioneerimise ja puhastamise, peetakse suitsutuspreparaatide kasutamist tervisele üldiselt vähem ohtlikuks kui puidu põletamisest või saepuru või väikeste puidulaastude kuumutamisest saadava suitsu kasutamist (3).
(5)
Ameti 26. märtsil 2009 vastu võetud esmatoote Scansmoke PB1110 ohutushinnangus (4) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt väljapakutud kasutusviiside ja -taseme puhul oleks aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Seega tuleks esmatootele Scansmoke PB1110 anda luba, mille suhtes on kehtestatud kasutamise eritingimused.
(6)
Esmatoote Zesti Smoke Code 10 ohutushinnangutes, mille amet võttis vastu 29. jaanuaril 2009 (5) ja 6. juulil 2011, (6) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt välja pakutud kasutusviiside ja -taseme puhul on aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Seega tuleks esmatootele Zesti Smoke Code 10 anda luba, mille suhtes on kehtestatud kasutamise eritingimused.
(7)
Ameti 29. jaanuaril 2009 vastu võetud esmatoote Smoke Concentrate 809045 ohutushinnangus (7) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja välja pakutud kasutusviisid ja -tase ei tekita ohutusega seotud probleeme. Seega tuleks esmatootele Smoke Concentrate 809045 anda luba, mille suhtes on kehtestatud kasutamise eritingimused.
(8)
Ameti 14. mail 2009 vastu võetud esmatoote Scansmoke SEF 7525 ohutushinnangus (8) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja välja pakutud kasutusviisid ja -tase ei tekita ohutusega seotud probleeme. Seega tuleks esmatootele Scansmoke SEF 7525 anda luba, mille suhtes on kehtestatud kasutamise eritingimused.
(9)
Esmatoote SmokEz C-10 ohutushinnangutes, mille amet võttis vastu 14. mail 2009 (9) ja 4. juulil 2012, (10) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt välja pakutud kasutusviiside ja -taseme puhul on aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Seega tuleks esmatootele SmokEz C-10 anda luba, mille suhtes on kehtestatud kasutamise eritingimused.
(10)
Esmatoote SmokEz Enviro-23 ohutushinnangutes, mille amet võttis vastu 14. mail 2009 (11) ja 4. juulil 2012, (12) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt välja pakutud kasutusviiside ja -taseme puhul on aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Seega tuleks esmatootele SmokEz Enviro-23 anda luba, mille suhtes on kehtestatud kasutamise eritingimused.
(11)
Ameti 26. novembril 2009 vastu võetud esmatoote TradismokeTM A MAX ohutushinnangus (13) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt välja pakutud kasutusviiside ja -taseme puhul on aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Seega tuleks esmatootele TradismokeTM A MAX anda luba, mille suhtes on kehtestatud kasutamise eritingimused.
(12)
Ameti 26. novembril 2009 vastu võetud esmatoote Scansmoke R909 ohutushinnangus (14) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt välja pakutud kasutusviiside ja -taseme puhul on aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Taotleja teatas komisjonile 26. novembril 2012, et esmatoote nime on muudetud ja see on nüüd proFagus-Smoke R709. Seega tuleks esmatootele proFagus-Smoke R709 anda luba, mille suhtes on kehtestatud kasutamise eritingimused.
(13)
Esmatoote Fumokomp ohutushinnangutes, mille amet võttis vastu 24. septembril 2009 (15) ja 6. juulil 2011, (16) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja välja pakutud kasutusviisid ja -tase ei tekita ohutusega seotud probleeme. Seega tuleks esmatootele Fumokomp anda luba, mille suhtes on kehtestatud kasutamise eritingimused.
(14)
Esmatoote AM 01 ohutushinnangutes, mille amet võttis vastu 26. novembril 2009 (17) ja 2. veebruaril 2012, (18) järeldatakse, et taotleja esitatud andmed on piisavad toote genotoksilisusega seotud kahtluste kõrvaldamiseks. Taotleja algselt välja pakutud kasutusviiside ja -taseme puhul on aga toote ohutusvaru ebapiisav. Toote kasutusviisid ja -tase on läbi vaadatud, et võtta arvesse kõnealust arvamust. Seega tuleks esmatootele AM 01 anda luba, mille suhtes on kehtestatud kasutamise eritingimused.
(15)
Iga lubatud esmatoote puhul peaks liidu loetelus olema esitatud toote kordumatu kood, toote nimetus, loa hoidja nimi ja aadress, toote kirjeldus ja iseloomustus, selle konkreetsetes toitudes või nende pinnal või teatavates toidukategooriates kasutamise tingimused ning loa kehtima hakkamise ja kehtivuse lõpu kuupäev. Käesolevas määruses kasutatakse Euroopa Parlamendi ja nõukogu 16. detsembri 2008. aasta määruse (EÜ) nr 1333/2008 (toidu lisaainete kohta) (19) II lisas esitatud toidugruppe.
(16)
Esmatoodete tootmise tingimused, sealhulgas polütsükliliste aromaatsete süsivesinike maksimumsisaldus on sätestatud määruse (EÜ) nr 2065/2003 I lisas.
(17)
Kui lubatud suitsutuspreparaate kasutatakse toidus või selle pinnal, tuleb seda teha kooskõlas kõnealuse määruse lisas sätestatud kasutustingimustega, sealhulgas ainete piirnormidega. Kui lubatud suitsutuspreparaate kasutatakse kombineeritult, tuleb nende piirnorme proportsionaalselt vähendada.
(18)
Regenereeritud suitsuga suitsutamine tähendab toiduainete töötlemist suitsuga, mille regenereerimiseks pihustatakse suitsutuspreparaate suitsutuskambrisse kuumsuitsutamisele ja külmsuitsutamisele omaste aja- ja temperatuuritingimuste juures. Selle meetodi puhul on suitsutamisel esineva suitsutuspreparaadi kao tõttu raske hinnata, millises koguses turustatav valmistoit suitsutuspreparaate sisaldab. Seega tuleks kõnealust meetodit kasutada hea tootmistava kohaselt.
(19)
Kui ei ole kehtestatud täiendavaid piiranguid, võib lubatud suitsutuspreparaat esineda toidus peale otse toidule lisamise veel ülekandumise tulemusena koostisosalt, milles see suitsutuspreparaat oli lubatud, tingimusel et valmistoidus ei ole suitsutuspreparaadi sisaldus suurem, kui see oleks olnud koostisosa kasutamisel õigete tehnoloogiliste tingimuste ja hea tootmistava juures.
(20)
Liidu suitsutuspreparaatide loetelu kohaldamine ei tohiks piirata valdkondlike õigusaktide muude sätete kohaldamist.
(21)
Kuna suitsutuspreparaadid on juba liikmesriikide turul kättesaadavad, on ette nähtud sätted, mis tagavad sujuva ülemineku liidu lubade andmise menetlusele. Selleks on määruse (EÜ) nr 2065/2003 artikliga 20 sätestatud üleminekuperioodid.
(22)
Määruse (EÜ) nr 2065/2003 artikli 12 kohaselt saab lubade kehtivust pikendada 10aastaste ajavahemike kaupa loa hoidja poolt komisjonile esitatud taotluse alusel. Taotlusele tuleb lisada dokumendid, mis on loetletud kõnealuse määruse artikli 12 lõikes 2. Ameti 7. oktoobril 2004 avaldatud juhenddokumendis või selle viimases ajakohastatud versioonis esitatud nõuannete kohaselt peavad eespool nimetatud dokumendid hõlmama kogu olemasolevat teavet toksikoloogiliste andmete kohta.
(23)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2065/2003 artikli 6 kohane loetelu suitsutuspreparaatidest-esmatoodetest, mida on lubatud kasutada toidus või toidu pinnal ja/või esmatoodetest suitsutuspreparaatide valmistamiseks ning millega välistatakse kõigi muude esmatoodete selline kasutamine liidus, on sätestatud käesoleva määruse lisas.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Lubatud suitsutuspreparaatide loetelu hakkab kehtima alates 1. jaanuarist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. detsember 2013

Labels: 0
3
17